**Hyvästi toiveuni** (engl. *Goodbye, My Fancy*) on Vincent Shermanin ohjaama ja Henry Blanken tuottama yhdysvaltalainen romanttinen komedia, joka sai ensi-iltansa vuonna 1951. Romanttisen komedian pääosissa ovat Joan Crawford, Robert Young ja Frank Lovejoy. *Hyvästi toiveuni* kertoo kongressiedustajasta ja hänen vanhasta rakkaudestaan.

*Hyvästi toiveuni* perustuu Fay Kaninin näytelmään *Goodbye, My Fancy: A Comedy in Three Acts* vuodelta 1948. Näytelmän pohjalta käsikirjoituksen laativat Ivan Goff ja Ben Roberts. Warner Bros. toimi elokuvan tuotantoyhtiönä ja jakelijana. *Hyvästi toiveuni* on kolmas ja viimeinen Shermanin ja Crawfordin yhteistyöelokuvasta. Kaksi ensimmäistä ovat *Kirotut eivät itke* (1950) ja *Viimeinen valhe* (1950).

Näyttelijät
-----------

|  |  |  |
| --- | --- | --- |
|  Joan Crawford  | … |  Agatha Reed
  |
|  Robert Young  | … |  tohtori James Merrill
  |
|  Frank Lovejoy  | … |  Matt Cole
  |
|  Eve Arden  | … |  neiti "Woody" Woods
  |
|  Janice Rule  | … |  Virginia Merrill
  |
|  Lurene Tuttle  | … |  Ellen Griswold
  |
|  Howard St. John  | … |  Claude Griswold
  |
|  Viola Roache  | … |  neiti Shackelford
  |
|  Ellen Corby  | … |  neiti Birdshaw
  |
|  Morgan Farley  | … |  tohtori Pitt
  |
|  Virginia Gibson  | … |  Mary Nell Dodge
  |
|  John Qualen  | … |  professori Dingley
  |

Tuotanto
--------

Warner Bros. oli ostanut 55 000 dollarilla oikeudet näytelmään. *Hyvästi toiveuni* -elokuvan tuotanto alkoi tammikuussa vuonna 1951. Elokuvan budjettina oli 1,3 miljoonaa dollaria. *Hyvästi toiveuni* on Janice Rulen elokuvadebyytti.

Alkuperäinen Broadway-näytelmä *Goodbye, My Fancy* avattiin Morosco Theaterissa New Yorkissa 17. marraskuuta vuonna 1948. Näytelmää esitettiin 446 näytöstä. Tällöin Agatha Reediä näytteli Madeleine Carroll.

Julkaisu ja vastaanotto
-----------------------

*Hyvästi toiveuni* sai ensi-iltansa Yhdysvalloissa 19. toukokuuta vuonna 1951. Suomeen elokuva tuli ensi-iltaan 19. lokakuuta 1951. Elokuva ei ollut menestys; *Hyvästi toiveuni* tuotti Yhdysvalloissa vain 1 130 000 dollaria. Maailmanlaajuisesti elokuva tuotti 1 358 000 dollaria.

*Variety* kehui Crawfordin roolisuoritusta: "neiti Crawford ylläpitää romantiikkaa keski-ikäisenä kongressiedustajana kevyellä kosketuksella, mikä on erinomaista". Bosley Crowther *The New York Timesista* suorastaan lyttäsi elokuvan kirjoittamalla "neiti Crawfordin hairahtunut kongressinainen on yhtä etäinen ja mahtava kuin Capitolin kupoli".

Robert Young, Frank Lovejoy ja Lurene Tuttle uusivat elokuvaroolinsa *Lux Radio Theatren* lähetyksessä *Hyvästi toiveuni* -radiokuunnelmassa 14. tammikuuta vuonna 1952. Joan Crawford ei uusinut rooliaan, mutta Barbara Stanwyck tuli Agathan rooliin. *Lux Radio Theater* lähetti 60-minuuttisen radiosovituksen elokuvasta myös 28. kesäkuuta vuonna 1954, jolloin Robert Young uusi toisen kerran elokuvaroolinsa. Tällöin mukana oli myös Rosalind Russell.

*Hyvästi toiveuni* julkaistiin DVD:lle 23. maaliskuuta vuonna 2009.

Lähteet
-------

1. 1 2 3  Goodbye, My Fancy (1951) *allmovie.com*. Allmovie.com. Viitattu 29.3.2013. (englanniksi)
2. 1 2 3 4 5 6  Goodbye, My Fancy *joancrawfordbest.com*. Allmovie.com. Viitattu 29.3.2013. (englanniksi)
3. 1 2 3 4 5 6 7 8 9  GOODBYE, MY FANCY (1951) *tcm.com*. TCM.com. Viitattu 29.3.2013. (englanniksi)
4. 1 2 3  Goodbye, My Fancy (1951) *elonet.fi*. Elonet.fi. Viitattu 29.3.2013. (suomeksi)
5. ↑  *The Top Box Office Hits of 1951*, *Variety*, 2. tammikuuta 1952
6. ↑  Quirk, Lawrence J.. *The Films of Joan Crawford*. The Citadel Press, 1968.

Aiheesta muualla
----------------

* *Hyvästi toiveuni* Internet Movie Databasessa. (englanniksi)
* *Hyvästi toiveuni* Elonetissä.
* *Hyvästi toiveuni* AllMoviessa. (englanniksi)
* *Hyvästi toiveuni* TCM Movie Databasessa (englanniksi)
* *Hyvästi toiveuni* Joan Crawfordin kotisivuilla (englanniksi)